La Bibia piemontèisa/Testament Vej/Deuteronomi/Deuteronomi 11


Deuteronòmi

11

Le lession ëd la stòria 

Veuje bin al Signor, tò Dé e scota sèmper tùit ij sò precèt: soe lege, soe prescrission e ij sò comandament. Tnive an ment che adess i son nen an camin a parlé a vòstre masnà, ch’a conòsso pa nì ch’a l’han vëddù le lession ch’a l’ha mostrave ‘l Signor, vòst Dé, soa grandëssa, soa man fòrta e sò brass poderós: le marche e j’amprèise ch’a l’ha compì contra ‘l Faraon, rè d’Egit e 'd tut sò pais; lor a l'han pa vëddù tut lòn ch’a l’ha fàit a l’armèja d’Egit con ij sò chèr ëd guèra e ij sò cavaj, quand ch’a l’han corìje dapress e a son nià ant ël Mar Ross: Nosgnor a l’ha faje dësparì fin-a al dì d’ancheuj; lòn ch’a l’ha fàit për vojàutri ant ël desert, fin-a ch’i seve rivà ambelessì; lòn ch’a l’ha fàit a Datan e a Abiram, fieuj d’Eliab ël Rubenita, quand che, an mes a tuta la gent d’Israel, la tèra a l’é dovertasse e a l’é ‘ngorgionassje, con soe tende e tuta la gent ch’a-j andasìa dapress. A l’é con vòstri euj ch’i l’eve vëddù coste grand’ amprèise ‘d Nosgnor.

I osservereve, donca, tùit ij comandament che ancheuj iv dago: lolì av rendrà pì fòrt për conquisté ‘l pais ch’i seve pront a intreie për pijelo an proprietà, e i podreve vive na vita longa ant ël pais che Nosgnor a l’ha promëttù ai vòsti antich e ai sò dissendent: un pais anté ch’a scor làit e amel.

Nosgnor a rend drua la tèra 

Ël pais anté che adess i intre për pijene ‘l possess, a l’é pa tanme ‘l pais d’Egit da ‘ndoa ch’i në seve surtì. Là, dòp d’avèj sëmnà, a ventava deje d’eva con ël pé com a podrìa fesse con n’òrt. Ël pais ch’i vade a pijene ‘l possess, a l’é ‘n pais ëd montagne e ‘d valade, bagnà da la pieuva dël cél. Dë sto pais, ël Signor tò Dé as në pija soen e a lo vija dal prinsìpi dl’anada fin-a la fin. S’i scoteve e s’i ubidive ai comandament che 'ncheuj iv dago, se al Signor vòst Dé i-j veule bin e i-j rende l’adorassion con tut ël cheur e con tuta l’ànima, chiel, a sò temp, a farà vnì la pieuva dzora dij vòstri camp, la pieuva d’otogn e la pieuva dla prima, e i podreve avej ‘d bon-e archeuite 'd forment, ëd vin e d’euli. A farà ‘dcò chërse l’erba dij pra për vòstr bestiam, e i podreve mangé e arpateve.

L’ubidiensa diligenta ai comandament ëd Nosgnor 

Pijeve varda 'd nen lasseve anciarmé: slontaneve pa da Nosgnor, rende nen l’adorassion a d’àutri dio, prostërneve pa dë 'dnans ëd lor, dësnò l’ira ‘d Nosgnor as anvischerìa contra ‘d vojàutri e chiel a sarerìa ‘l cél tant da fene pì nen calé la pieuva. Antlora la tèra a porterìa pì nen sò frut e vojàutri i andrìe tòst a dësparì da sto pais dru che chiel midem av në fà don.

Gravé, donca, an sël cheur e an sl’ànima le paròle dij mè comandament; tacheje a vòstra man tanme na testimoniansa, porteje tanme ‘n bindel an sla front. Mostreje ai vòstri fieuj; parlene cand ch’i sie setà an vòstra ca, e coma ch’i marce për la stra, anans d’andé a deurme e quand ch’iv àusse dal let. Scrivje an sij montant ëd la pòrta ‘d vòstre ca e an sle pòrte dla sità. Parèj ij dì ‘d vòstra vita e ‘d cola dij vòstri dissendent as moltiplicheran an sla tèra che ‘l Signor a l’ha giurà ‘d deje ai vòstri antich; a saran tanme ij dì dij céj ch’a-i son ëdzora dla tèra. Buté an pràtica con diligensa tùit ij comandament ch’iv dago: voreje bin a Nosgnor, marcé an sij senté che chiel av mostra e fedej tnive bin ëstrèit a chiel. 

Antlora ‘l Signor a scasserà da ‘dnans a vojàutri e a dësproprierà ‘d nassion pì grande e potente che voi. A sarà vòstra tuta la tèra che ij vòstri pé a scarpiseran. Vòstr teritori as estendrà dal desert fin al Liban, e dal fium Eufrate fin al Mar Mediterani. Gnun av podrà ‘rziste: a fà nen andova ch’i andreve; ël Signor, vòst Dé, a farà tombé lë sparm e ‘l teror dë 'dnans a vojautri, pròpi coma ch’a l’ha fane la promëssa.

Vardé! Ancheuj i buto ‘dnans a vojàutri la benedission e la maledission: la benedission se vojàutri i ubidisse ai comandament dël Signor, vòst Dé, che ‘ncheuj iv dago; la maledission s’i-j disubidisse e s’i scarte dal senté ch’iv mostro ancheuj, për andeje dapress a d’àutri dio ch’i l’eve pa conossù. 

Cand che ‘l Signor, vòst Dé a l’avrà fave intré ant ël pais andoa ch’it vade për pijene ‘l possess, i l'eve da pronunsié la benedission an sël Mont Garisim e la maledission an sël Mont Ebal. Coste doe montagne, as sà, as treuvo  dë 'dlà dël Giordan, an sla stra dël tramont, ant ël pais dij Canané ch’a stasìo ant l'Arabà, an facia 'd Ghilgal, dapara dle Rol ëd More. Përchè ch’i seve an camin ëd travërsé ‘l Giordan për pijé ‘l possess dël pais che ‘l Signor, vòst Dé, av dà. Voi i në sareve padron e i-i stareve. Vardé, donca, ‘d buté an pràtica tute le lege e le prescrission che ancheuj iv buto dë 'dnans.

Nòte 

Bibia
Testament Vej
Deuteronomi